“O`zbekneftgaz”: Boshqaruv raisi Ustyurtdagi tabiiy gaz qazib chiqarilishi, burg`ilash ishlari va gaz quvuri loyihalarining bugungi holatini o`rgandi (Foto)

“O`zbekneftgaz” AJ Boshqaruvi raisi Mehriddin Abdullaev boshchiligidagi “Ishchi guruh” Ustyurt gaz qazib chiqarish boshqarmasidagi konlarida olib borilayotgan ishlar va gaz quvuri loyihalari ijrosi holatini o`rganish ishlarini davom ettirmoqda.
O`rganish ishlari davomida Boshqaruv raisi boshchiligida “Ishchi guruh” tomonidan geologik-izlov qidiruv dasturiga asosan “Sursuar” konidagi 2- sonli izlov-qidiruv qudug`ida olib borilayotgan burg`ilash ishlari o`rganib chiqildi.
Ushbu maydon 3D seysmik-qidiruv ishlari natijasida aniqlangan bo`lib, uning o`lchamlari 7,0 x 1,1 km.ni, istiqbolli maydoni esa 10,5 kv.km hududni egallaydi. “Ishchi guruh” a`zolari maydonda amalga oshirilayotgan barcha ishlar bilan yaqindan tanishdi.
Ta`kidlash kerakki, ushbu maydonning mahsuldorligi yura davrining yotqiziqlari bilan bog`liq bo`lib, uning istiqbolli resurslari 51,0 mln. tonna shartli yoqilg`i miqdorida baholanmoqda.
“O`zbekneftgaz” AJ tomonidan “Sursuar” maydonining istiqbollarini baholash hamda uglevodorod resurslarini o`zlashtirish maqsadida yangi izlov qudug`i 4200 metr loyihaviy chuqurlikka burg`ilash ishlari boshlanib, aynan mahalliy mutaxassislarning o`zlarigina faoliyat olib borishiga qaramay, hozirda 2650 metr chuqurlikda burg`ilash ishlari olib borilmoqda.
Burg`ilash ishlari holatini o`rgangan Boshqaruv raisi boshchiligidagi “Ishchi guruh” a`zolari tomonidan mazkur quduqda amalga oshirilishi belgilangan barcha ishlarini o`z vaqtida yakunlash bo`yicha tegishli departament rahbarlariga topshiriqlar berildi.
O`z navbatida, “2017–2021 yilllarda uglevodorod xom-ashyosi qazib olishni ko`paytirish dasturi” doirasida “Arslon” Gazni kompleks tozalash qurilmasida tayyorlanayotgan tabiiy gazni “O`ztransgaz” AJ ga qarashli magistral gaz quvurlariga etkazib berishni bir maromida bo`lishini ta`minlash maqsadida mavjud gaz uzatish quvuriga qo`shimcha tarzda qurilayotgan diametri Ø530 mm bo`lgan 17 km uzunlikdagi gaz quvurini qurilish jarayoni nazorat qilindi.
Gaz quvurini qurilish-montaj ishlarini tez fursatlarda yakunlab ishga tushirish hamda ishchi-xodimlar uchun yaratilgan shart-sharoitlarni yaxshilash bo`yicha boshqarma rahbariyatiga ko`rsatmalar berildi.
Joriy yilda “O`zbekneftgaz” AJ o`z mablag`lari hisobidan izlov-qidiruv va ishlatish quduqlari qurilishi uchun zarur bo`lgan mustahkamlash hamda nasos-kompressor quvurlarini xarid qilish bo`yicha “TMK” (Rossiya), “ChTPZ” (Rossiya) va “Interpayp” (Ukraina) zavodlari bilan shartnomalar tuzilgan bo`lib, bugungi kungacha Ustyurt hududidagi quduqlar qurilishi uchun 5900 tonna mustahkamlash quvurlari va 726 tonna (to`liq hajmda) nasos-kompressor quvurlari etkazib berildi. Bugungi kungacha hududda 15 ta quduqlar qurilishi uchun turli diametrdagi mustahkamlash va nasos-kompressor quvurlari ajratildi.
Moddiy-texnik resurslar to`g`ridan-to`g`ri ishlab chiqaruvchilardan xarid qilib olinayotgani sababli, uning tannarxi sezilarli darajada arzon narxlarda keltirilmoqda.
Shuningdek, Ustyurt gaz qazib chiqarish boshqarmasi Markaziy omborxonasi va uning bugungi holati, omborxonada quduqlarni burg`ilash va ishga tushirish ishlarini belgilangan reja-grafiklar asosida o`z vaqtida bajarilishini ta`minlashda muhim bo`lgan material-texnik resurslar, ya`ni quduqlarni jihozlashda ishlatiladigan maxsus NKT quvurlari, quvur armaturalari hamda quduqlarning shleyf quvurlari, gaz uzatish tizimi uchun zarur bo`lgan turli o`lchamdagi quvurlar ta`minoti o`rganib chiqildi. Ta`kidlash kerakki, moddiy-texnik resurslar Ustyurt regionidagi geologik texnik tadbirlarni 2022 yilning may oyiga qadar to`liq ta`minlash uchun etarli qilib qo`yilgan.
Burg`ilashdan ishga tushirilayotgan quduqlar va konlardan gazni kompleks tayyorlash qurilmalarigacha gaz uzatish tizimida rejalashtirilgan loyihalarni o`z vaqtida ishga tushirish uchun zarur material-texnik resurslar, quvur armaturalari va quvurlarni xarid qilish hamda etkazib berish uchun mas`ullarga aniq vazifalar belgilab berildi.
Bundan tashqari, o`rganish ishlari davomida Boshqarma rahbariyati va tegishli mutaxassislarga geologo-texnik chora-tadbirlarni o`z vaqtida bajarib ishga tushirish uchun “O`zbekneftgaz” AJ ga qarashli boshqarmalar ichki imkoniyatdan foydalanish zarurligi va lozimligi ta`kidlab o`tildi.